*VEGA og Beatbox Entertainment præsenterer:* **Miles Kane giver hjertesorgen nådestødet og slipper punken fri på nyt album**

*Indie-veteranen Miles Kane har nyfunden vildskab og endnu et soloalbum på trapperne. Mandag d. 8. oktober lægger han vejen forbi Lille VEGA.*

Som tidligere frontmand i The Rascals og den ene halvdel af duoen The Last Shadow Puppets har 32-årige Miles Kane været et af de mest fremtrædende navne på den britiske indie-rockscene gennem de sidste ti år. Musikeren har sluppet tøjlerne på et nyt soloalbum, som udkommer senere på året.

På albummet *Coup de Grace* viser Kane en mere hektisk og ubehersket side af sig selv, der adskiller sig fra tidligere soloprojekter. Med anerkendende nik til punk- og psykedelisk rock prøver Kane kræfter med en vildskab, som klæder briten. Inspiration til dette kommer hovedsageligt fra turnélivet med The Last Shadow Puppets, hvor bandet tit spillede covers af punkbands som The Fall og The Damned.

Efter at have spillet support for Arctic Monkeys i slut-nullerne udviklede Miles Kane og frontmand Alex Turner et venskab, der bar musikalsk frugt. Under navnet The Last Shadow Puppets har duoen udgivet to albums, senest *Everything You’ve Come to Expect* i 2016.

En del af sangene på *Coup de Grace* er skrevet i en periode, hvor Kane bearbejdede intens hjertesorg. Sangskrivningen blev en form for terapi for musikeren, og han fik hjælp fra blandt andre Jamie T. og Lana Del Rey. *”It was the best therapy you could have. That was the start of everything, really, every day we’d write a good tune.”*

Resultatet er en ti-numre lang, energisk plade, som Kane glæder sig til at spille live. *“I’m very flamboyant onstage, that’s probably my favourite side of all this.”*

**Fakta om koncerten:**Miles Kane (UK)  
Mandag d. 8. oktober kl. 20.00  
Lille VEGA, Enghavevej 40, 1674 København V  
Billetpris: 230 kr. + gebyr  
Billetsalget starter fredag d. 15. Juni kl. 10.00 via vega.dk og Billetlugen